Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: 1996. évi XLIII. törvény (Hszt.) szövegéből az következik,
Paragraph Index: 622

(3) bekezdésében biztosított a végzett munka mennyiségének és minőségének megfelelő jövedelemhez való joggal összefüggésben okoz visszásságot. IX. A közösségi szálláson szolgálatot teljesítő határőrségi alkalmazottak munkavégzésére szolgáló helyiségek feltételei sem voltak kedvezőbbek, mint a külföldiek elhelyezésének körülményei. A hivatali helyiségek sötétek, levegőtlenek voltak. A gondnok szobájának két — kb. 40 cm × 80 cm — méretű ablaka a folyosóra nyílt, természetes megvilágítása gyakorlatilag nem volt. A közösségi szállás alkalmazottjai — eltérő munkarend szerint — a nap huszonnégy órájában teljesíttek szolgálatot, azonban részükre sem öltözőhelyiség, sem zuhanyzó, de még egy kisebb melegítőkonyha sem volt kialakítva. Az állampolgári jogok országgyűlési biztosa megállapította, hogy a létesítmény elhelyezésének körülményeiből, valamint annak zsúfoltságából adódóan a külföldi állampolgárok mellett, a dolgozók egészsége fokozott igénybevételnek, az összezártságból adódó feszültségek következtében testi épsége is közvetlen veszélynek volt kitéve. Az állampolgári jogok országgyűlési biztosa megállapította, hogy az a tény, hogy a határőrök veszélyességi pótlékra nem jogosultak az Alkotmány 70/B. § (3) bekezdésében biztosított, a végzett munka mennyiségének és minőségének megfelelő jövedelemhez való joggal összefüggésben okoz visszásságot. Teljes szöveg: 54. § 1999/79/II. szám OBH 3969/1998. Alkotmányos jogokkal összefüggő visszásságot okoz a jogbiztonság [Alkotmány 2. § (1) bek.], illetve a munkához való jog [Alkotmány 70/B. § (1) bek.] vonatkozásában az államigazgatási szerv, ha nem az adott igényre irányadó jogszabályt alkalmazza a kérelem elbírálásakor, és ezzel veszélyezteti az állampolgár munkavállalását. A panaszos azért fordult az Országgyűlési Biztosok Hivatalához, mert a Pénzügyminisztérium ismételten benyújtott kérelme ellenére diplomáit nem ismerte el a mérlegképes könyvelői oklevéllel egyenértékűnek, arra hivatkozva, hogy a diplomák megszerzése után bekövetkezett jogszabály-módosítások miatt a pénzügyminiszternek nincs felhatalmazása a kért igazolás kiadására. A panaszosnak a munkahely-változtatáshoz szüksége lett volna az egyenértékűség elismerésére. Az országgyűlési biztos általános helyettese által lefolytatott vizsgálat elsősorban annak megállapítására irányult, hogy a panaszos által kért oklevél kiadására vonatkozó igény mely jogszabályi rendelkezés alapján bírálandó el, csak ez alapján lehetett ugyanis eldönteni, hogy a minisztérium illetékes osztályai jogosan hivatkoztak-e a panaszos által kért oklevél kiállítása körüli jogi szabályozás hiányára. A helyettes országgyűlési biztos megállapította, hogy a közigazgatási eljárásban az igény keletkezésének időpontjában hatályos jogszabály az irányadó. A vizsgálat szempontjából tehát annak megválaszolása vált jelentőssé, hogy mikor keletkezett a panaszos igénye az egyenértékűség elismerésére. A vizsgált esetben az egyenértékűség elismerése a diploma megszerzéséhez kötődő kedvezmény, ezért az általános helyettes megállapította, hogy az egyenértékűség szempontjából a diploma megszerzésének időpontjában hatályos jogszabály rendelkezései irányadók. Az egyenértékűség elismertetésére vonatkozó igény érvényesítésének időpontja azért sem lehet mérvadó, mert akkor az azonos időben keletkezett, de különböző időpontban érvényesített igények eltérő megítélés alá esnének, ez pedig sértené a diszkrimináció tilalmának elvét, és önkényes döntéseket eredményezne. A jogbiztonság elve megköveteli a már létrejött jogviszonyok lehetőség szerinti védelmét, megváltoztathatatlanságát. A korábban hatályban volt jogszabályok alapján egyenértékűnek elismert diplomák tekintetében a minisztérium gyakorlata — ad absurdum — oda vezetne, hogy az egyenértékűnek elismert diplomák megszerzőinek jogállása akár visszamenőlegesen is kérdésessé válna, így végső soron a jogbiztonság alkotmányos elvét sértené. A jelenleg hatályban lévő jogszabályok szerint a mérlegképes könyvelői képesítés nem csak bizonyos munkakörök betöltésének feltétele, hanem például további képesítés megszerzésének, illetve meghatározott vállalkozási tevékenység folytatásának is. A konkrét esetben a panaszos munkahelyének megváltoztatását tervezte és a Pénzügyminisztérium eljárása közvetlenül veszélyeztette az erre vonatkozó elhatározásának megvalósítását. A fent kifejtettekre tekintettel a helyettes országgyűlési biztos megállapította, hogy a Pénzügyminisztérium azzal, hogy az egyenértékűség elismerésének kérdésében nem az irányadó jogszabályt alkalmazta, sértette a jogbiztonság elvét, illetve veszélyeztette a panaszosnak a munka és foglalkozás szabad megválasztásához fűződő jogának gyakorlását, mellyel az alkotmányos jogokkal összefüggésben visszásságot idézett elő. Az állampolgári jogok országgyűlési biztosa általános helyettese az alkotmányos jogokkal összefüggő visszásság kiküszöbölése érdekében felkérte a Pénzügyminisztérium Szakképesítési Igazgatóságát, hogy a panaszosnak az egyenértékűség elismerésére vonatkozó kérelmét az igény keletkezésekor hatályban volt jogszabály alapján bírálja el. Az ajánlás vonatkozásában kialakított álláspont közlésére az érintett szerv rendelkezésére álló határidő még nem telt le. OBH 4580/1998. Az egyenlő munkáért egyenlő bérhez és a végzett munka menynyiségének és minőségének megfelelő bérhez való, az Alkotmányban [70/B. § (2) és (3) bek.] megfogalmazott joggal összefüggésben okoz visszásságot, ha ugyanazért a munkáért a városban működő háziorvos kevesebb díjazást kap, mint a községben dolgozó. A panaszos — aki Balatonföldváron háziorvos — azért fordult panasszal az Országgyűlési Biztosok Hivatalához, mert 1998 márciusától a város nem kapta meg a háziorvos jövedelmét befolyásoló ún. degressziós korrekció alkalmazása alól a felmentést az Állami Népegészségügyi és Tisztiorvosi Szolgálattól (ÁNTSZ). Ez pedig azzal járt, hogy bár ugyanannyi munkát kell végeznie, mint korábban, jövedelme jelentősen csökkent, és az kevesebb, mintha ugyanazt a munkát községben végezné. Az állampolgári jogok országgyűlési biztosának vizsgálata megállapította, hogy a degressziós korrekció alkalmazása alól az ÁNTSZ a mentesítést akkor adhatja meg, ha a háziorvos által ellátott település lakosságszáma nem éri el a 2400 főt. De amíg az egészségügy társadalombiztosítási finanszírozásáról

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes